ORDE do 17 de decembro de 2004 pola que se ditan normas para garantir os servizos esenciais durante a folga convocada para o día 21 de decembro de 2004.
CONSELLERÍA DA PRESIDENCIA, RELACIÓNS INSTITUCIONAIS E ADMINISTRACIÓN PÚBLICA — III. OUTRAS DISPOSICIÓNS — 20/12/2004

Mediante escrito con rexistro de entrada de 10 de decembro de 2004, a Federación Nacional de
Servizos Públicos da UGT de Galicia, a Federación de Servizos da Administración Pública de Comisións Obreiras de Galicia, o Sector Autonómico da Confederación Sindical Independiente de Funcionarios de Galicia (CSI-CSIF) e a Federación da Administración Pública da Confederación Intersindical Galega, comunicaron a convocatoria de folga que afecta a todas as actividades da Xunta de Galicia desenvolvidas polo persoal suxeito ao convenio único para o persoal laboral da Xunta de Galicia e funcionariais desempeñadas polos funcionarios regulados pola Lei 4/1988, de 26 de maio, da función pública de Galicia, en todos os centros da Administración autonómica ou dos seus organismos autónomos, en que desenvolven a súa actividade de traballo, para o día 21 de decembro de 2004 e que abarcará desde as 7.45 horas para o persoal funcionario e as 8.00 horas para o persoal laboral do convenio único da Xunta de Galicia e ata as 11.05 horas do mesmo día.
Ante o carácter de folga xeral, que afecta a todo o persoal da Administración autonómica, parece axeitado regular os servizos mínimos mediante unha única norma de aplicabilidade a todos os centros, dependencias e servizos desta, sendo necesario conciliar, por unha banda, o dereito constitucional de folga e, por outra, o mantemento dos servizos esenciais.
En consecuencia, e de acordo co establecido no artigo 5.2º do Regulamento de réxime interior da Xunta de Galicia aprobado polo Decreto 111/1984, do 25 de maio, oído o comité de folga
DISPOÑO:
Artigo 1º
En concordancia co disposto no auto do 19 de xuño de 2002 da Sala do Contencioso-Administrativo do Tribunal Superior de Xustiza de Galicia, os servizos mínimos que se fixan para o período de folga convocado pola UGT de Galicia, Comisións Obreiras de Galicia, a Confederación Sindical Independiente de Funcionarios de Galicia (CSI-CSIF) e a Confederación Intersindical Galega, para a xornada do día 21 de decembro de 2004, que abarcará desde as 7.45 horas para o persoal funcionario e as 8.00 horas para o persoal laboral do convenio único da Xunta de Galicia e que rematará ás 11.05 horas do mesmo día, non poderán exceder, agás norma ou resolución xudicial firme en contrario, en cada centro, departamento ou oficina da Administración autonómica de Galicia ou dos seus organismos autónomos, do número de persoas que normalmente permanezan neles con ocasión dun domingo ou día festivo, agás que se trate de órganos que tales días permanecen pechados, no que haberá que aterse ás quendas
establecidas para os sábados.
Artigo 2º
O persoal que debe prestar os servizos mínimos establecidos de conformidade co disposto no artigo
anterior, será fixado polos secretarios xerais de cada consellería, nos servizos centrais, polos delegados/directores provinciais/territoriais, nos servizos periféricos, e polos directores dos centros e organismos autónomos relación que deberá facerse pública nos taboleiros de anuncios das unidades administrativas e centros administrativos afectados pola convocatoria de folga durante a xornada laboral inmediatamente anterior á sinalada para a súa celebración.
Artigo 3º
O incumprimento da obriga de atender os servizos mínimos fixados nesta orde será sancionado de conformidade coa lexislación vixente aplicable aos diversos colectivos.
Artigo 4º
O disposto nesta orde non suporá ningunha limitación dos dereitos que a normativa reguladora da folga lle recoñece ao persoal na dita situación.
Disposición derradeira
Esta orde entrará en vigor o mesmo día da súa publicación no Diario Oficial de Galicia.
Santiago de Compostela, 17 de decembro de 2004.
Jaime Pita Varela
Conselleiro da Presidencia, Relacións
Insitucionais e Administración Pública